Lucius episcopus, servus servorum Dei, dilectis filiis Pontio, abbati Vizeliacensi, ejusque fratribus salutem et apostolicam benedictionem. Prædecessor noster felicis recordationis, Paschalis, sicut ex scriptis illius intelleximus, episcopis per Galliam præcipiendo mandavit ut interfectores abbatis Artaldi Vizeliacensis, quia dominum suum et presbyterum et abbatem tam nequiter occiderant, secundum pœnitentiæ dignum modum in exilium detruderent, et, si obedire nollent, eos excommunicationi subjicerent. Prohibuit etiam ut nunquam Vizeliacensi abbati, vel præposito alicui, fas sit eosdem homicidas in eodem monasterio ad habitandum suscipere. Nos itaque, præceptum confirmantes ipsius super hoc, apostolica auctoritate prohibemus ut nec ipsi, nec eorum hæredes (nominatim Stephanus, Autissiodorensis, clericus, qui cum te, dilecte in Domino fili abba, in præsentia venerabilium fratrum nostrorum Godefridi, Lingonensis episcopi, et Bernardi, Clarevallensis abbatis, super hoc in causam traxisset, eorum judicio, sicut accepimus, a causa decidit), monasterium ipsum ulterius inquietare præsumant, interdicimus. Et ne cui abbati vel præposito eos in Vizeliacensi burgo de cætero ad habitandum suscipere liceat, prohibemus. Datum Laterani, VI idus aprilis.